A BIZOTTSÁG 1262/2006/EK RENDELETE
(2006. augusztus 23.)
az Atlanti-óceán észak-keleti részén a jogellenes, be nem jelentett és szabályozatlan halászatot folytató hajók jegyzéke tekintetében az 51/2006/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2006. évre történő meghatározásáról szóló, 2005. december 22-i 51/2006/EK tanácsi rendeletre (1) és különösen annak III. melléklete 13.2. pontjára,
mivel:
(1)
Az Európai Közösség 1981 óta szerződő fele az északkelet-atlanti halászatban folytatandó jövőbeni többoldalú halászati együttműködésről szóló egyezménynek (2).
(2)
Az Északkelet-atlanti Halászati Bizottság (NEAFC) 2006 májusában olyan ajánlást fogadott el, amely módosítja azon hajók jegyzékét, amelyekről bebizonyosodott, hogy jogellenes, be nem jelentett és szabályozatlan halászatot folytattak. Biztosítani kell az ajánlások végrehajtását a közösségi jogrendben.
(3)
Ezért az 51/2006/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 51/2006/EK rendelet III. mellékletének 4. függeléke helyébe az e rendelet melllékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 23-án.